Transformers – Az alakváltók

Sablon:Redir

A **Transformers** (**alakváltók**) az amerikai Hasbro és a japán Takara játékgyártó cégek által 1984-től kezdve forgalmazott, járművekké, fegyverekké és hasonló technikai eszközökké átalakítható robot-makettszerű játékok, akciófigurák köré épített, világhírűvé vált franchise-a.

A Takara, majd a vállalkozásba betársult Hasbro által kiadott játékok után először a képregény jelent meg, később rajzfilmsorozatokat és különálló rajzfilmeket készítettek belőle, a kétezres években pedig egy több részes mozifilm-sorozatot is. A történet olyan földönkívüli robotokról szól, melyek többé-kevésbé antropomorf (emberszabású) alakjuk mellett képesek más (általában jármű-) alakot is felvenni. A képregények és filmek különböző szerzők művei, akik általában nem igyekeznek a cselekményt, szereplőket stb. teljes mértékben összehangolni, így számos történetváltozat és szereplőgárda, ún. kontinuitás alakult ki, melyek csak kisebb-nagyobb részben közösek, ezek együtt alkotják a Transformers „multiverzumot”.

Az alapfelállás minden sorozatban, kontinuitásban megegyezik: jóságos és gonosz alakváltók harcolnak egymással, a legtöbb történetben pedig a Föld és az emberiség is központi tényezővé válik. A jók frakcióját a legtöbb képregényben, rajzfilmben, filmben és azok magyar szinkronjaiban **autobot**oknak, hívják, a rosszakét pedig **decepticon**-oknak, amit magyarul általában **álcák**nak fordítanak. Néhány – főként japán gyártású – termék, valamint szinkron (így pl. a *Transformers: The Movie* magyar szinkronjai is) azonban eltérhet ezektől az elnevezési szokásoktól.

Az autobot szónak nincs egyezményes eredeztetése, de kapcsolatban van a *robot* szóval. A Michael Bay által készített mozifilmsorozatban, valamint a *Transformers: Prime* c. rajzfilmsorozatban az autobot szót mozaikszóként értelmezik, mégpedig az *autonóm robot(ikus) organizmus*, azaz „önirányított/független gépi lény” kifejezés összevonásaként.

Az álcák angol neve, a *decepticon* viszont egyértelműen az angol deception (álcázás, megtévesztés, tévedés) szóból ered, egyébként maga Megatron, az álcavezér is ebből eredezteti a *Transformers: Prime* c. rajzfilmsorozat egyik részében (II. évad 1. rész, *Orion Pax I.*).

## A multiverzum

A Transformers-nek annyi különféle változata létezik, hogy képtelenség lenne egy folytonos történetbe belesűríteni ezeket. Ebből az okból a Hasbro előállt a multiverzum, vagyis a különböző univerzumok halmazának ötletével.

Legalább hat alapvető Transformers univerzum *(klaszter)* létezik, ám számuk évről évre nő. A helyzetet bonyolítja, hogy általában mindegyik legalább két formában is létezik: japán és nyugati változatban, ugyanis a Transformers sorozatok japán változatai gyakran már eleve tervezetten számos változtatást tartalmaznak a nyugaton (USA, Amerika, Európa) kiadott változathoz képest. Az is előfordul, hogy egyetlen rajzfilmepizódon vagy képregényszámon belül is új kontinuitások nyílnak meg (felhasználva pl. az olyan sci-fi kliséket, mint az időutazások által eltérített alternatív idővonalak vagy más technológia által átjárhatóvá tett párhuzamos univerzumok). Mindezek a történet- és szereplőváltoztatások rengeteg „folytonossági hibát” eredményeznek.

A főbb univerzumok (klaszterek):

1. **Generation 1 (G1)** *(Primax klaszter)* – Ide tartozik az eredeti rajzfilm és Marvel képregény, a Beast Korszak sorozatai, valamint ezek japán folytatásai; s ezeken kívül egyéb, újabb (a Dreamwave és IDW kiadók által indított reboot jellegű) képregények. Ezek nagy része kölcsönösen kizárja egymást, így a G1 univerzum számos kontinuitásra bontható. 1984-ben indult, és napjainkig tart, a Prime Wars Trilogy és a Háború Kibertron bolygójáért trilógia online rajzfilm sorozatokkal bővülve. Igazából több univerzum együttese és idővonalaik együttese. A legnagyobb "klaszter". A japán G1 rajzfilmuniverzum hatalmas, G1 rajzfilm, The Headmasters, Super-God Masterforce, Victory, Zone, Beast Wars, Beast Wars II, Beast Wars Neo, Beast Machines, Car Robots/Robots in Disguse rajzfilmek, s továbbá rengeteg manga ezekre épülve, az 1986-2005 közötti űrbe is írtak történeteket és 2005-2010 közé a G1 film és az eredeti rajzfilm japán szinkronja között, ami 2010-ben játszódott, az amerikaival ellentétben, ami 2006-ban.
2. **Robots in Disguise** *(Viron klaszter)* – A Transformers első újrakezdése, amely 2001-ben történt, és mindössze egy sorozatot foglal magába. A japán változatot a Takara a utólag a G1-be retconolta.
3. **Unikron Trilógia** *(Aurex klaszter)* – A második radikális átalakítás, amely 2002-ben indult, és 2005-ben zárult le. Három sorozat gyűjtőneve: *Armada*, *Energon* és *Cybertron*.
4. **A filmek** *(Tyran klaszter)* – Michael Bay rendező élőszereplős mozifilmjei egy külön világba tartoznak. Ez az univerzum 2007-ben indult, és 2017-ben fejeződött be. Az Űrdongó film ide tartozik, de új idővonal.
5. **Animated** *(Malgus klaszter)* – A 2007-től 2009-ig tartó rajzfilmsorozat és a köré épülő média szintén egy külön univerzum, habár számos utalást tartalmaz elődeire.
6. **Aligned** *(Uniend klaszter)* – A 2010-es *War for Cybertron* videójáték és *Transformers: Prime* sorozat összefoglaló neve, a 2010-es évek elején a fő Transformers univerzum, amelyre a Hasbro a továbbiakban építeni akart. A *War for Cybertron* sokak szerint azonban egy külön univerzumnak tekinthető amelynek a *Prime* csak az egyik lehetséges folytatása. A Transformers Prime folytatása a Transformers: Robots in Disguise, Transformers Mentő Botok és a Transformers: Mentő Bot Akadémia is idetartozik.
7. **Cyberverse** – 2018-tól 2021-ig tartó 3 évadot és 2 különkiadást megélt rajzfilmsorozat ami leginkább a Transformers: Robots in Disguise helyére készült, számos utalásai vannak korábbi sorozatokra: az eredeti *G1*-re, a *Prime*-ra és a *Robots in Disguise*-ra is.
8. **EarthSpark** – 2022-ben bemutatásra kerülő sorozat, ami egy külön univerzum.

A sok külön univerzumot sokan összezavarónak tarthatják. Japánban ezért erőfeszítéseket tettek arra, hogy mindet egy egységes világba zsúfolják. Nyugaton eltekintenek ettől.

## G1 Képregény

Sablon:Fő

A G1 („első generáció”) egy utólagosan kreált (retroaktív), több játék-, képregény- és rajzfilmsorozatot magában foglaló kifejezés, amelyet azért alkottak, hogy ezen sorozatokat megkülönböztessék a később kiadott, az alakváltók történetét újrakezdő és máshogy elmesélő kiadványoktól. Az első, a Marvel képregénykiadó angol részlegének (Marvel UK) kiadásában megjelent képregénysorozat alaptörténetét Jim Shooter és Dennis O'Neil dolgozták ki a Hasbro játékgyár megbízásából, az egyes képregénytörténetek (a szöveg) zömének írója (az 5. számtól kezdve) Bob Budiansky, rajzolói számonként változtak. A helyzetet bonyolítja, hogy az amerikai kiadás mind szerzőiben, mind történeteiben és hangvételében kisebb eltéréseket tartalmazott az angoltól, így már az első (kettő) Transformers képregénysorozatban megjelentek az egymáshoz képesti kontinuitási problémák. A magyar kiadást a Semic Kft. végezte, a kiadvány címe *Transformer – az alakváltók* lett (ez a kiadás során többször változott), az amerikai kiadásra épült, a számok nagy részében a szöveg fordítója Tiborszky Péter, illetve (a 18. számtól kezdve) Bárány Péter volt. Anyagi okok miatt a Semic nem tudta hűen követni az eredeti kiadás minden részletét: néhány számot kihagytak vagy az eredetihez képest más sorrendben adták ki, azonban a füzetekben ezt szerkesztői jegyzetekben mindig jelezték.

Az alaptörténet szerint az Alfa Centauri egyik bolygóján, a Kibertronon értelmes gépi életet eredményezett a törzsfejlődés, az így létrejött fejlett és élő gépek, az autobotok, édeni életet éltek, mígnem megjelent Megatron és nagyszámú követője, a kezdetben titokban tevékenykedő álcák, akik háborút kezdtek, mert az autobotok nem voltak hajlandóak elfogadni, hogy a bolygót bázissá alakítsák a világegyetem leigázásához. Számbeli fölényük ellenére az autobotok kezdetben sok veszteséget szenvedtek, mígnem élükre állt Optimusz fővezér, aki megállította az álcák előrenyomulását. A csatákban mindkét fél alakváltó képességekre tett szert, harci járművekké (inkább az autobotok) vagy fegyverekké és vadászgépekké (inkább az álcák) tudtak alakulni. A háború kitaszította a Kibertront pályájáról, és a Naprendszer felé sodorta. Optimusz egy űrhajó, a Bárka fedélzetén válogatott embereivel elindult, hogy a bolygót pusztulással fenyegető aszteroidaövben megtisztítsa az utat, de munkájuk végeztével az álcák rájuk támadtak, és győzelmet arattak a kimerült autobotokon, ezért vezérük az akkor még élettelen (vagy annak tűnő) Földbe csapódásra programozta a Bárkát, hogy ellenségeik is elpusztuljanak. A Bárka a mai Oregon állam területén csapódott be egy vulkán oldalába. 4 millió év múlva felébredtek, és a Földön kezdték újra harcukat (Transformers 1. szám). A későbbi számok az egyszerű evolúciós eredettörténetet a Prímusz és Unikron harcára épülő eredettörténettel helyettesítették.

## Rajzfilmek

A játékok, a képregény, valamint az első rajzfilm sikere számos további sorozatot szült, továbbá 1986-ban egy úgy másfél órás, animációs mozifilmet, amely a rajzfilm második és harmadik évada közt történik. A rajzfilm egy teljesen eltérő megközelítést választott, mint a képregény, és máshogy mondta el történetét. Több szereplő jellemét, sőt magát az eredetmítoszt is átalakította. Noha a '86-os mozifilm képregény-adaptációja kísérletet tett a két cselekmény összekötésére, továbbra is elmondható, hogy külön világokról van szó.

Összefoglaló nevük a Generation 1, röviden G1. A legtöbb Transformers sorozat, képregény, film és websorozat ezt veszi alapjul.

### Mozifilmek

Sablon:Bővebben

2007-ben bemutatták a CGI technikával készült élőszereplős mozifilmeket. A filmet Michael Bay rendezte, a vezető producer Steven Spielberg. A főszereplők Shia LaBeouf (Sam 'Spike' Witwicky), Megan Fox (Mikaela), és Josh Duhamel (Lennox százados). A történetben a szereplők az Örök Szikrának nevezett, kocka alakú tárgyért harcolnak, amely minden alakváltó életének forrása. A történet (és a szereplők) nem követi szorosan egyik képregény, vagy rajzfilmsorozat eseményeit (és szereplőit) sem, bár sok tekintetben kapcsolódik azokhoz, összevegyítve őket válogat belőlük – főleg a G1 kontinuitással, valamint a Transformers: Prime rajzfilmsorozattal vannak jelentős egybeesések. Az első – mérsékelt, de határozott kritikai- és közönségsikert arató – rész után Michael Bay 2020-ig még négy, a rajongók és a kritikusok által is igen vitatott, számos problémát felvető részt rendezett. 2009 júniusában érkezett a folytatás: a Transformers: A bukottak bosszúja. 2011. június 29-én mutatták be a filmsorozat harmadik részét, a Transformers 3.-at *(Transformers: A Hold sötétsége)*. A negyedik, szintén Bay rendezte Transformers: A kihalás kora (eredeti cím: *Transformers: Age of Extinction*), a negyedik rész magyar premierje 2014. június 26-án volt, melyben teljesen új főszereplők vannak. Az ötödik rész (*Transformers: Az utolsó lovag*) minden szinten és mindenhol egyértelmű és komoly – de csak keveseket meglepő – anyagi és szakmai bukás volt.

2018-ban egy Bay rendezéseitől független film, az Űrdongó indított egy új mozis kontinuitást (hivatalosan a Bay-féle filmek spin-offjaként, sőt prequeleként promotálták, ezt azonban a történet és a szereplők kinézete nem igazán támasztja alá). Az *Űrdongó* a rossz hírűvé vált mozifranchise tagjaként meglehetősen jól szerepelt.

A Bay-féle sorozat hatodik részének elkészülte eléggé bizonytalan, de a producerek aktuális nyilatkozatai nyomán egyelőre valószínűnek vehető.

## Magyarul

* Simon Furman: *Transformers. Rajongói kézikönyv*; ford. Bottka Sándor Mátyás; Egmont-Hungary, Budapest, 2007
* *Transformers. Alan Dean Foster regénye; Roberto Orci és Alex Kurtzman forgatókönyve alapján, Roberto Orci, Alex Kurtzman, John Rogers történetéből*; ford. Novák Gábor; Gold Book, Debrecen, 2007 Transformers. A múlt árnyai; David Cian története alapján; ford. Békési József; Gold Book, Debrecen, 2007
* Alan Dean Foster: *Transformers. A történet*; szöveg Kate Egan, ill. Marcelo Matere, forgatókönyv Roberto Orci, Alan Kurtzman, John Rogers története alapján Roberto Orci és Alan Kurtzman, ford. Bottka Sándor Mátyás; Egmont, Budapest, 2007
* Jim Sorenson: *Transformers. Képes útmutató*; ford. Beke Péter; Fumax, Budapest, 2021

## Hivatkozások

### Kapcsolódó szócikkek

* A Transformers-szereplők hivatalos magyar nevének listája

## További információk

* Transformers G1 (Transformers magyar rajongói oldal és fórum)
* TF Wikia (Magyar nyelvű Transformers információs oldal)
* Trans Formers film előzetese
* Index fórum
* The Transformers.NET (angol nyelvű oldal sok-sok infóval)
* The Transformers: The Movie (1986) (1986-os egész estés rajzfilm IMDb oldala)
* Transformers (2007) (2007-es film IMDb oldala)
* Transformers FAQ – információ- és linkgyűjtemény
* Transformers Music Az animációs mozifilm zenéiről

Sablon:Nemzetközi katalógusok